CELEX: C2006/121/07
Language: el
Date: 2006-05-20 00:00:00
Title: Υπόθεση C-112/06: Προσφυγή της  24ης Φεβρουαρίου 2006  — Επιτροπή των Ευρωπαϊκών Κοινοτήτων κατά της Ελληνικής Δημοκρατίας

20.5.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 121/4
            
         Προσφυγή της 24ης Φεβρουαρίου 2006 — Επιτροπή των Ευρωπαϊκών Κοινοτήτων κατά της Ελληνικής Δημοκρατίας
   (Υπόθεση C-112/06)
   (2006/C 121/07)
   Γλώσσα διαδικασίας ελληνική
   Διάδικοι
   
      Προσφεύγων: Επιτροπή των Ευρωπαϊκών Κοινοτήτων [εκπρόσωπος: M. Κωνσταντινίδης]
   
      Καθής: Ελληνική Δημοκρατία
   Αιτήματα της προσφεύγουσας:
   Η προσφεύγουσα ζητεί από το Δικαστήριο να αναγνωρίσει ότι:
   
               α)
            
            
               η Ελληνική Δημοκρατία, μη έχοντας λάβει τα αναγκαία μέτρα για να εξασφαλίσει ότι:
               
                           —
                        
                        
                           τα απόβλητα στους χώρους εναπόθεσης του Μεσομουρίου και του Κουρουπητού στην Κρήτη θα διατίθενται χωρίς να τίθεται σε κίνδυνο η υγεία του ανθρώπου και το περιβάλλον,
                        
                     
                           —
                        
                        
                           τα απόβλητα στους χώρους εναπόθεσης του Μεσομουρίου και του Κουρουπητού θα παραδοθούν σε ιδιωτικό ή δημόσιο φορέα συλλογής αποβλήτων ή σε επιχείρηση που διεξάγει τις εργασίες διάθεσης αποβλήτων,
                        
                     
                           —
                        
                        
                           ο χώρος εναπόθεσης των αποβλήτων στο Μεσομούρι, ο οποίος δε έχει λάβει άδεια συνέχισης της λειτουργίας του, θα παύσει να λειτουργεί το συντομότερο δυνατόν και θα ακολουθήσει η απαιτούμενη διαδικασία φροντίδας και διαχείρισης, παρέβη τις υποχρεώσεις που υπέχει δυνάμει των άρθρων 4 και 8 της οδηγίας 75/442/ΕΟΚ (1) περί των στερεών αποβλήτων, όπως τροποποιήθηκε από την οδηγία 91/156/ΕΟΚ (2), καθώς και του άρθρου 14, σημείο β), της οδηγίας 99/31/ΕΚ (3) περί υγειονομικής ταφής των αποβλήτων.
                        
                     
         
               β)
            
            
               να καταδικάσει την Ελληνική Δημοκρατία στα δικαστικά έξοδα
            
         Ισχυρισμοί και κύρια επιχειρήματα
   
               1.
            
            
               Η προσφεύγουσα θεωρεί ότι ότι η διάθεση των αποβλήτων στους χώρους του Μεσομουρίου και Κουρουπητού Κρήτης γίνεται κατά παράβαση των υποχρεώσεων που υπέχει η Ελληνική Δημοκρατία δυνάμει των άρθρων 4 και 8 της οδηγίας 75/442/ΕΟΚ περί των στερεών αποβλήτων, όπως τροποποιήθηκε από την οδηγία 91/156/ΕΟΚ, καθώς και του άρθρου 14, σημείο β), της οδηγίας 99/31/ΕΚ περί υγειονομικής ταφής των αποβλήτων.
            
         
               2.
            
            
               Όσον αφορά το χώρο ανεξέλεγκτης διάθεσης αποβλήτων στο Μεσομούρι, τα συμπεράσματα έκθεσης των εμπειρογνωμόνων της Επιτροπής κατέδειξαν η εναπόθεση 90.000 τόνων αποβλήτων στο χώρο θέτει σε κίνδυνο την ανθρώπινη υγεία και ενδέχεται να βλάψει το περιβάλλον. Επιπλέον, η Επιτροπή επισημαίνει ότι οι ελληνικές αρχές δεν έλαβαν τα αναγκαία μέτρα για να διασφαλίσουν ότι τα αποθηκευμένα απόβλητα στο Μεσομούρι θα παραδοθούν σε ιδιωτικό ή δημόσιο φορέα συλλογής αποβλήτων ή σε επιχείρηση που διεξάγει τις εργασίες διάθεσης αποβλήτων.
               Η Επιτροπή προσθέτει ότι οι ελληνικές αρχές έχουν αποφασίσει ότι ο χώρος στο Μεσομούρι έπρεπε να παύσει να λειτουργεί, κρίνοντας ως απαραίτητη την αποκατάστασή του και τη θέσπιση συγκεκριμένων προϋποθέσεων για τη μετέπειτα φροντίδα και διαχείριση του χώρου. Ωστόσο, η απόφαση αυτή δεν περιέχει συγκεκριμένο χρονοδιάγραμμα συμμόρφωσης και δεν έχει τεθεί σε εφαρμογή ακόμα, εξαιτίας της έλλειψης πόρων για την υλοποίηση της.
            
         
               3.
            
            
               Όσον αφορά την παλαιά χωματερή του Κουρουπητού, η έκθεση των εμπειρογνωμόνων της επιτροπής έδειξε ότι ο χώρος δεν έχει αποκατασταθεί και επισήμανε τους ενδεχόμενους κινδύνους για την ανθρώπινη υγεία και το περιβάλλον. Η έκθεση αναφέρει ειδικότερα ότι υπάρχει: 1) απόπλυση μεγάλου μέρους της επικάλυψης με χώμα, 2) ανεπάρκεια της ευστάθειας και της αντίστασης στη φθορά και 3) καύσεις των υφιστάμενων αποβλήτων της χωματερής, οι οποίες μπορούν να οδηγήσουν σε τοξικές εκπομπές. Παράλληλα, οι ελληνικές αρχές δεν έλαβαν τα αναγκαία μέτρα για να διασφαλίσουν ότι τα απόβλητα στον Κουρουπητό θα παραδοθούν σε ιδιωτικό ή δημόσιο φορέα συλλογής αποβλήτων ή σε επιχείρηση που διεξάγει τις εργασίες διάθεσης αποβλήτων.
            
         
      (1)  ΕΕ L 194 της 25.7.1975, σ. 39
   
   
      (2)  ΕΕ L 78 της 26.3.1991, σ. 39.
   
      (3)  ΕΕ L 182, της 16.7.1999, σ. 1.